Efter snart fire måneder med den nye folkeskolereform kører debatten om reformen for fuldt blus. I Debatten på DR2 tog vært Clement Kjersgaard torsdag aften imod blandt andre Skolelederforeningens næstformand, Jørgen Mandrup, der udtalte, at kun nogle børn har brug for fri leg.

- Der er børn, der kan have behov for at lege frit, ja, sagde Mandrup og Clement fulgte op.

Siger du, at ikke alle børn har det?

- Ja. Nogle børn skal faktisk styres ind i det, lære noget, være i relation med andre, sættes i en stor eller mindre gruppe af børn, lød det fra Mandrup i Debatten.

Ekstrem statsliggørelse

Her diskuterede han med blandt andre lærernes formand, Anders Bondo, og Liberal Alliances uddannelsesordfører, Merete Riisager, om folkeskolereformen har gjort skolen bedre.

Ifølge Riisager beslaglægger folkeskolen nu al for meget af børnenes tid, fordi skoledagen er blevet forlænget, og skoleledernes holdning til børnenes leg fik hende helt op i det røde felt.

- Må vi godt være fri som forældre, må vores børn godt være fri. Det er en ekstrem statsliggørelse af børns tid, og det tvinger os forældre til at vælge en privatskole, lød det fra uddannelsesordføreren.

Men Jørgen Mandrup fastholdt, at børn slet ikke skal have lov til at være sig selv i skolen.